REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj: 06-2/137-20

28. oktobar 2020. godine

B e o g r a d

ZAPISNIK

DRUGE SEDNICE ODBORA ZA FINANSIJE,REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE 28. OKTOBRA 2020. GODINE

Sednica je počela u 9,30 časova.

Sednici je predsedavala dr Aleksandra Tomić, predsednik Odbora.

Sednici su prisustvovali članovi Odbora: Veroljub Arsić, Zoran Bojanić, Nikola Jolović, Duško Tarbuk, Olivera Pešić, Sonja Vlahović, Boban Birmančević, Bratimir Vasiljević, Ana Čarapić, Vladimir Marinković, Marina Raguš, Zoltan Pek i Milorad Mijatović.

Sednici su prisustvovali zamenici članova Odbora: Velibor Milojičić, (zamenik Gorana Kovačevića) i Đorđe Kosanić (zamenik Marije Jovanović) .

Sednici nije prisustvovao Dušan Bajatović, zamenik predsednika Odbora.

Na predlog predsednika Odbora, Odbor je većinom glasova (10 glasova „za“, jedan nije glasao) utvrdio sledeći:

D n e v n i r e d:

- Usvajanje zapisnika sa 1. sednice Odbora;

1. Utvrđivanje Predloga odluke o prestanku funkcije člana Fiskalnog saveta;
2. Pokretanje postupka za izbor člana Saveta guvernera Narodne banke Srbije;
3. Donošenje odluke o pokretanju postupka za utvrđivanje predloga za izbor predsednika i jednog člana Republičke komisije za zaštitu prava u postupcima javnih nabavki;
4. Donošenje odluke o obrazovanju Radne grupe za sprovođenje postupka za izbor predsednika i jednog člana Republičke komisije za zaštitu prava u postupcima javnih nabavki;
5. Obrazovanje Pododbora za razmatranje izveštaja o obavljenim revizijama Državne revizorske institucije.

Pre prelaska na rad po utvrđenom dnevnom Odbor je većinom glasova (10 glasova „za“, jedan nije glasao) usvojio zapisnik sa 1. sednice Odbora.

**PRVA TAČKA DNEVNOG REDA: Utvrđivanje Predloga odluke o prestanku funkcije člana Fiskalnog saveta**

Dr Aleksandra Tomić je upoznala članove Odbora da je Fiskalni savet dopisom od 8. oktobra 2020. godine, obavestio Narodnu skupštinu da je član Fiskalnog saveta Vladimir Vučković podneo ostavku na funkciju člana Fiskalnog saveta.

Narodna skupština je Vladimira Vučkovića izabrala za člana Fiskalnog saveta 20. jula 2017. godine, na period od šest godina.

Članom 92a i 92b Zakona o budžetskom sistemu propisano je da predsednika i članove Fiskalnog saveta bira Narodna skupština na predlog predsednika Republike, ministra finansija i guvernera Narodne banke Srbije.

Članom 92g stav 1. tačka 3) Zakona o budžetskom sistemu propisano je da članstvo u Fiskalnom savetu prestaje pre isteka mandata podnošenjem ostavke o čemu Fiskalni savet bez odlaganja obaveštava Narodnu skupštinu shodno članu 92d stav 1. Zakona. Odluku o prestanku funkcije, odnosno razrešenju člana Fiskalnog saveta donosi Narodna skupština.

Na osnovu člana 203. Poslovnika Narodne skupštine, Odbor treba da utvrdi **Predlog odluke o prestanku funkcije Vladimiru Vučkoviću, članu Fiskalnog saveta, zbog podnošenja ostavke.**

Odbor je jednoglasno (15 glasova „za“) utvrdio:

Na osnovu člana 92g stav 1. tačka 3) Zakona o budžetskom sistemu („Službeni glasnik RS“, br. 54/09, 73/10, 101/10, 101/11, 93/12, 62/13 – ispr.108/13, 142/14, 68/15- dr. zakon, 103/15, 99/16, 113/17, 95/18, 31/19 i 72/19) i člana 203. stav 1. Poslovnika Narodne skupštine („Službeni glasnik RS“, broj 20/12 – Prečišćen tekst), Odbor za finansije, republički budžet i kontrolu trošenja javnih sredstava, na 2. sednici održanoj 28. oktobra 2020. godine, utvrdio je Predlog odluke o prestanku funkcije člana Fiskalnog saveta.

Za predstavnika predlagača na sednici Narodne skupštine određena je dr Aleksandra Tomoć, predsednik Odbora.

**DRUGA TAČKA DNEVNOG REDA: Pokretanje postupka za izbor člana Saveta guvernera Narodne banke Srbije**

Dr Aleksandra Tomić je podsetila članove Odbora da dr Miladinu Kovačeviću, članu Saveta guvernera Narodne banke Srbije ističe mandat 20. novembra 2020. godine. Pošto je članom 26. stav 2. Zakona o Narodnoj banci Srbije propisano da se najkasnije do isteka mandata,a najranije 120 dana pre isteka mandata izabere novi funkcioner, potrebno je da se do navedenog roka izabere novi član Saveta guvernera Narodne banke Srbije. U skladu sa članom 22. stav 1. Zakona o Narodnoj skupštini potrebno je pokrenuti postupak za izbor člana Saveta guvernera Narodne banke Srbije. S tim u vezi, Aleksandra Tomić je predložila, a Odbor **jednoglasno** (16 glasova „za“) prihvatio da uputi dopis predsednicima poslaničkih grupa u Narodnoj skupštini sa pozivom da poslanička grupa dostavi predlog kandidata za člana Saveta guvernera, u roku od 15 dana, sa biografijom kandidata i izjavom o prihvatanju kandidature.

Odbor za finansije, republički budžet i kontrolu trošenja javnih sredstava će, kao ovlašćeni predlagač, u postupku utvrđivanja predloga kandidata organizovati razgovor sa kandidatima, u skladu sa članom 203. stav 3. Poslovnika Narodne skupštine.

**TREĆA TAČKA DNEVNOG REDA: Donošenje odluke o pokretanju postupka za utvrđivanje predloga za izbor predsednika i jednog člana Republičke komisije za zaštitu prava u postupcima javnih nabavki**

Aleksandra Tomić je podsetila da je članom 189. st. 2-4. Zakona o javnim nabavkama, propisano da Narodna skupština bira i razrešava predsednika i članove Republičke komisije za zaštitu prava u postupcima javnih nabavki, na predlog odbora Narodne skupštine nadležnog za finansije, nakon sprovedenog javnog konkursa. Predsednik i članovi Republičke komisije biraju se na period od pet godina, a nadležni odbor pokreće postupak za utvrđivanje predloga za izbor predsednika i članova Republičke komisije najranije šest meseci pre isteka njihovog mandata, a postupak izbora se okončava najkasnije mesec dana pre isteka mandata.

Narodna skupština je 18. decembra 2015. godine, donela Odluku kojom je izabrala Hanu Hukić za predsednika Republičke komisije, a Jasminu Milenković za člana Republičke komisije.

S obzirom na to da predsedniku Republičke komisije i navedenom članu Republičke komisije mandat ističe 18. decembra 2020. godine, a polazeći od odredbi člana 189. stav 4. Zakona o javnim nabavkama, potrebno je da Odbor donese Odluku o pokretanju postupka za utvrđivanje predloga za izbor predsednika i jednog člana Republičke komisije objavljivanjem javnog konkursa.

Odbor je **jednoglasno** (16 glasova „za“) doneo

**O D L U K U**

**o pokretanju postupka za utvrđivanje predloga kandidata za izbor predsednika i jednog člana Republičke komisije za zaštitu prava u postupcima javnih nabavki**

1. Pokreće se postupak za utvrđivanje predloga kandidata za izbor predsednika i jednog člana Republičke komisije za zaštitu prava u postupcima javnih nabavki (u daljem tekstu: Republička komisija).

2. Oglašava se javni konkurs za izbor predsednika i jednog člana Republičke komisije, u tekstu koji je sastavni deo ove odluke.

3. Javni konkurs objaviće se u „Službenom glasniku Republike Srbije“, dnevnom listu „Politika“, kao i na internet stranici Narodne skupštine [www.parlament.rs](http://www.parlament.rs).

4. Za predsednika Republičke komisije može biti izabrano lice koje ispunjava uslove za izbor iz člana 191. stav 1. Zakona o javnim nabavkama.

5. Za člana Republičke komisije može biti izabrano lice koje ispunjava uslove za izbor iz člana 191. stav 3. Zakona o javnim nabavkama.

6. Nakon sprovedenog javnog konkursa Odbor za finansije, republički budžet i kontrolu trošenja javnih sredstava predložiće Narodnoj skupštini odluku o izboru predsednika i jednog člana Republičke komisije.

7. O sprovođenju ove odluke staraće se generalni sekretar Narodne skupštine.

8. Ova odluka stupa na snagu danom donošenja.

**ČETVRTA TAČKA DNEVNOG REDA: Donošenje odluke o obrazovanju Radne grupe za sprovođenje postupka za izbor predsednika i jednog člana Republičke komisije za zaštitu prava u postupcima javnih nabavki**

Aleksandra Tomić je predložila da Odbor obrazuje radnu grupu koju će činiti tri člana Odbora, a koja bi trebalo da sprovede izborni postupak sa zadatkom da izvrši pregled prijava na javni konkurs i prateće dokumentacije radi provere i utvrđivanja ispunjenosti svih uslova navedenih u javnom konkursu. Takođe, radna grupa će biti dužna da o svakoj pojedinačnoj aktivnosti obaveštava i svoje predloge podnosi Odboru na usvajanje.

Na predlog predsednika dr Aleksandre Tomić, Odbor je jednoglasno (16 glasova „za“) doneo

**O D L U K U**

**o obrazovanju Radne grupe za sprovođenje postupka za predlaganje kandidata za izbor**

**predsednika i jednog člana Republičke komisije za zaštitu prava u postupcima**

**javnih nabavki**

1. OBRAZUJE SE Radna grupa za sprovođenje postupka za predlaganje kandidata za izbor predsednika i jednog člana Republičke komisije za zaštitu prava u postupcima javnih nabavki (u daljem tekstu: *Radna grupa*), u sledećem sastavu:

**Predsednik**:

**-** Milorad Mijatović

**Članovi**:

- Veroljub Arsić

- Goran Kovačević

2. Zadatak Radne grupe je da u postupku predlaganja kandidata za izbor predsednika i jednog člana Republičke komisije za zaštitu prava u postupcima javnih nabavki (u daljem tekstu: Republička komisija), po javnom konkursu koji će biti objavljen u „Službenom glasniku RS“, dnevnom listu „Politika“ i na internet stranici Narodne skupštine Republike Srbije, na osnovu Odluke 11 broj 02-1575/20 od 28. oktobra 2020. godine, izvrši pregled prijava na javni konkurs i prateće dokumentacije radi provere i utvrđivanja ispunjenosti svih uslova navedenih u javnom konkursu i da o tome podnese izveštaj Odboru. Prijave na konkurs dostavljaju se svakom članu Odbora, a uvid u prateću originalnu dokumentaciju članovi Odbora mogu izvršiti u prostoriji sekretara Odbora.

3. Radnoj grupi će u sprovođenju zadatka iz tačke 2. ove odluke administrativno-stručnu i tehničku pomoć pružati zaposleni u službi Odbora.

4. Radna grupa počinje sa radom danom donošenja odluke a završava podnošenjem sveobuhvatnog izveštaja o svom radu Odboru. Radna grupa je dužna da o svakoj pojedinačnoj aktivnosti obaveštava i svoje predloge podnosi Odboru na usvajanje.

5. Ova odluka stupa na snagu danom donošenja.

**PETA TAČKA DNEVNOG REDA: Obrazovanje Pododbora za razmatranje izveštaja o obavljenim revizijama Državne revizorske institucije**

Aleksandra Tomić je naglasila da Odbor ima brojne obaveze u delu kontrole trošenja javnih sredstava i one su utvrđene pre svega Zakonom o Državnoj revizorskoj instituciji i Poslovnikom Narodne skupštine. Stoga bi trebalo da se obrazuje pododbor koji bi nastavio da se bavi izveštajima o obavljenim revizijama korisnika javnih sredstava koje DRI podnosi Narodnoj skupštini, i koji bi pripremao odgovarajuća dokumenta za potrebe Odbora u postupku kontrole trošenja javnih sredstava iz republičkog budžeta.

Na predlog predsednika dr Aleksandre Tomić, Odbor je jednoglasno (16 glasova „za“) doneo

**O D L U K U**

**o obrazovanju Pododbora za razmatranje izveštaja**

**o obavljenim revizijama Državne revizorske institucije**

1. OBRAZUJE SE Pododbor za razmatranje izveštaja o obavljenim revizijama Državne revizorske institucije (u daljem tekstu: *Pododbor*), u sledećem sastavu:

**Predsednik:**

- Milorad Mijatović

**Članovi:**

- Goran Kovačević

- Dušan Bajatović

- Marija Jovanović

- Zoltan Pek

- Marina Raguš

- Zoran Bojanić

- Veroljub Arsić

- Vladimir Marinković

Predsednika Pododbora, u slučaju sprečenosti da prisustvuje sednici Pododbora, zamenjuje jedan od prisutnih članova Pododbora, na osnovu međusobnog dogovora prisutnih članova Pododbora.

Člana Pododbora, u slučaju sprečenosti da prisustvuje sednici Pododbora, zamenjuje njegov izabrani zamenik za člana Odbora.

Predsednika ili člana Pododbora, kome je prestala dužnost člana Odbora, zamenjuje njegov zamenik za člana Odbora- do izbora novog člana Pododbora.

2. Zadatak Pododbora je da razmatra izveštaje o obavljenim revizijama korisnika javnih sredstava koje Državna revizorska institucija podnosi Narodnoj skupštini i priprema odgovarajuća dokumenta za potrebe Odbora u postupku kontrole primene republičkog budžeta u smislu zakonitosti, svrsishodnosti i efikasnosti trošenja javnih sredstava.

3. Državna revizorska institucija će pružati pomoć Pododboru u razumevanju prirode i važnosti revizorskih nalaza i iznalaženju odgovarajućih korektivnih mehanizama, uz očuvanje nezavisnosti svoje pozicije.

4. Pododboru će u sprovođenju zadatka iz tačke 2. ove odluke administrativno-stručnu i tehničku pomoć pružati zaposleni u službi Odbora.

5. Ova odluka stupa na snagu danom donošenja.

Sednica je završena u 9,45 časova.

Sednica je tonski snimana.

SEKRETAR ODBORA PREDSEDNIK

Tijana Ignjatović dr Aleksandra Tomić